Kipro nacionalinė gvardija

Kipro nacionalinė gvardija (; ) − Kipro Respublikos ginkluotosios pajėgos, jungiančios sausumos, oro ir jūros komponentus. Nacionalinę gvardiją sudaro aktyvios tarnybos, rezervo ir milicijos personalas.

Kipro nacionalinė gvardija komplektuojama šauktiniais pagal visuotinės karinės prievolės įstatymą. Vyriškos lyties kipriečiai graikai, esantys Kipro piliečiai, sulaukę 18 m., privalo atlikti karinę tarnybą (24 mėn.) Atitarnavę pervedami į rezervą, kuriame būdami kviečiami į mokymus.

Graikija Kipre laiko Graikijos pajėgas Kipre (), kurios nėra Kipro Respublikos ginkluotųjų pajėgų dalis.

Istorija 
Kipro nacionalinė gvardija įkurta 1964 m. kaip pajėgos, sudarytos vien iš kipriečių graikų. Tai įvyko po 1963−1964 m. nutikusio socialinių ir pilietinių ryšių nutrūkimo tarp graikų kipriečių ir turkų kipriečių. Pagal ankstyvąją 1960−1963 m. Kipro konstituciją Kipras turėjo turėti 2000 žmonių kariuomenę, kurioje 60 % karių turėjo būti graikai, 40 % − turkai. Pirmasis išrinktas Kipro prezidentas arkivyskupas Makarijas III () 1960 m. konstitucijai pasiūlė trylika konstitucijos pataisų, kurios būtų apibrėžusios etninių grupių atstovų pasiskirstymą civilinėje ir karinėje srityse bei jų balsavimo galimybes. Šie tikslinimai turėjo duoti didesnę atstovaujamąją gebą Kipro graikams, kurie tada sudarė 82 % vietinių Kipro gyventojų.

Tuo metu vyko gana reikšmingi koviniai veiksmai tarp Kipro nacionalinės gvardijos ir Kipro turkų kovotojų, šalyje vyko pilietinis karas.

Kipro Nacionalinės gvardijos komplektavimas 
Dabar Kipro nacionalinėje gvardijoje tarnauja tik kipriečiai graikai. Oficialiai kipriečių graikų bendruomenę sudaro etniniai graikai bei trys krikščionių kipriečių mažumos − Kipro armėnai, Kipro katalikai ir Kipro maronitai. Nuo 2008 m. karinė tarnyba yra privaloma ne tik etniniams graikams, bet visiems kipriečių graikų bendruomenės nariams. Dabartinis nacionalinės gvardijos vadas yra graikas, kaip ir visi ankstesni vadai.

Vyrams karinė tarnyba yra privaloma. Mažiausia tarnybos trukmė − 24 mėn. Vyresni nei 16 m. vyrai, kurių tėvas kiprietis, atvykę į Kiprą, išvykti gali tik gavę Gynybos ministerijos išduodamą išvykimo vizą.

Nacionalinės gvardijos sudėtis

Sausumos komponentas 
Sausumos pajėgų pagrindą sudaro:
 2 pėstininkų divizijos:
 1-oji pėstininkų divizija (Ιη Μεραρχία ΠΖ),
 2-oji pėstininkų divizija (ΙΙα Μεραρχία ΠΖ),
 4 brigados:
 4-oji pėstininkų brigada (ΙVη Ταξιαρχία ΠΖ),
 3-oji paramos brigada (ΙΙΙη Ταξιαρχία ΥΠ),
 8-oji pėstininkų brigada (VIIIη Ταξιαρχία ΥΠ),
 20-oji šarvuočių brigada (ΧΧη ΤΘ Ταξιαρχία),
 Artilerijos grupė (Διοίκηση Πυροβολικού),
 Karo policija (Στρατονομία),
 Specialiųjų pajėgų grupė (Διοίκηση Kαταδρόμων).

Oro komponentas 

 Kipro oro komponentas yra Oro pajėgų grupė, kurią dabar sudaro:
 2 sraigtasparnių eskadrilės, ginkluotos 11 „Mil Mi-35P“ atakos sraigtasparnių, 4 „SA-342L Gazelle“ žvalgybos prieštankiniais sraigtasparniais, 2 „Bell-206 Long Ranger“ bendrosios paskirties sraigtasparniais, 1 „Britten Norman BN.2B-21 Maritime Defender“ ir 1 „Pilatus PC-9“ patruliniais lėktuvais:
 449-toji prieštankinių sraigtasparnių eskadrilė (Μοίρα Αντιαρματικών Ελικοπτέρων),
 450-toji sraigtasparnių eskadrilė (Μοίρα Ελικοπτέρων),
 1 bepiločių orlaivių eskadrilė, ginkluota „IAI Searcher 2“ bepiločiais orlaiviais.
Numatyta, kad Kipro oro pajėgos turėtų gauti 3 transportinius sraigtasparnius „Agusta-Westland AW-139“.

Jūrų komponentas 

Jūrų komponentas yra Laivyno grupė. Ji neturi didžiųjų karo laivų, ginkluota tik patruliniais kateriais., priešlaivinių raketų sistemomis ir integruotomis radarų sistemomis, taip pat „SEAL“ tipo povandeninio sprogdinimo daliniais.
Kipro laivyno pagrindinė užduotis yra ginti Kipro pakrantes. Šiuo metu tinka veikti tik Kipro pakrančių vandenyse, kuriuos kontroliuoja Kipras.

Šaltiniai